L-Universita’ ta’ Malta fetħet il-bibien għal sena akkademika ġdida b’aktar minn 11,200 student se jsegwu wieħed mis-777 kors li qed toffri l-Università din is-sena. Fil-Junior College hemm qrib l-2,500 student ieħor. Ir-Rettur innifsu din is-sena se jmur lura fuq il-bankijiet mal-istudenti billi se jidħol għall-Programm fl-Arti u x-Xjenzi Liberali li jagħti l-opportunita lill-istudenti li jistudjaw bil-pass tagħhom. Qal li formalment hu student tal-Universita’ pero m’hemmx kunflitt ta’ interess għax l-eżamijiet mhux se jagħmilhom imma se jattendi bażikament għax jinteressah ix-xogħol. Ħabrek, żbalja, tgħallem… irnexxi, ikber… għix! Għar-Rettur tal-Università ta’ Malta, l-Professur Juanito Camilleri dawn is-sitt kelmiet kienu ta’ siwi kbir għalih f’ħajtu u esprima l-feħhe, li għandhom ikunu wkoll għal ħajjet l-istudenti wkoll. Dawn is-sitt kelmiet jiffurmaw it-tema magħżula għal din is-sena akkademika li tkellem dwarha r-Rettur tal-Università waqt iċ-ċerimonja tal-bidu tas-Sena Akkademika 2014-2015. Huwa nkoraġixxa lill-istudenti biex iħabirku, jkunu biżlin u jfittxu lil hinn minn dak li jħossuhom komdi bih. Fakkarhom li m’hemmx għalfejn wieħed jistħi jekk jiżbalja għax dan hu parti naturali u essenzjali ta’ ħajja bieżla u impenjata, filwaqt li sostna li tkun tal-mistħija biss meta wieħed ma jagħmilx l-almu tiegħu. Kompla li wieħed jitgħallem mill-iżbalji tiegħu u jħadden l-għerf miksub bħala riżultat. Ir-Rettur qal li t-tagħlim huwa esperjenza intima u mhux mistier kosmetiku u artifiċjali. Li wieħed jirnexxi u jilħaq l-għanijiet tiegħu, jibqa’ dak li jixpruna lil kulħadd ‘il quddiem sostna r-Rettur filwaqt li awgura li l-istudenti jduqu t-togħma tas-suċċess u jżidu l-aptit għal aktar. Fl-istedina tiegħu lill-istudenti biex jikbru waqt li jkunu l-Università, ir-Rettur stieden lill-istudenti biex jikbru bħala bnedmin impenjati, sensittivi għall-bżonnijiet tal-oħrajn u konxji minn dak li jiġri fid-dinja. Huwa stieden lill-komunità universitarja kollha biex tipprova tagħmel lid-dinja post aħjar għax qal li b’dan il-mod li kollha nsiru gradwati tal-ħajja. Il-Professur Juanito Camilleri inkoraġixxa lill-istudenti wkoll biex jgħixu ħajja mimlija u jaħtfu l-opportunitajiet. Filwaqt li fakkar li l-Università hija internazzjonali u ta’ merħba lill-istudenti barranin li ġejjin minn 84 pajjiż, iddikjara bl-aktar mod ċar li mġieba razzista mhix tollerata. Id-diskors tal-ftuħ tar-Rettur kien segwit mill-ftuħ tal-Freshers’ Week u quddies ta’ inawgurazzjoni li kienet iċċelebrata minn Fr Michael Bugeja. Fil-bidu tas-sena akkademika, il-Prim Ministru Joseph Muscat żar il-kampus u ltaqa’ mal-istudenti. Hu qal li gvern irid li l-universita’ żżomm l-awtonomija tagħha u li l-istudenti jkollhom aktar għażla fl-istudji post sekondarji.